**Elias Viktor Zebulon Lindholm** (s. 2. joulukuuta 1994 Boden, Ruotsi) on ruotsalainen jääkiekkoilija, joka pelaa NHL-joukkue Vancouver Canucksissa. Carolina Hurricanes varasi hänet koko NHL:n varaustilaisuuden viidentenä pelaajana kesällä 2013. Lindholm on pelipaikaltaan keskushyökkääjä, mutta hän osaa pelata myös laidassa. Lindholmin vahvuuksiin kuuluu luistelu, kiekolliset taidot ja kahden suunnan pelaaminen. Hänen heikkouksiinsa kuuluu voiman puute.

Ura
---

### Seuraura

Lindholm aloitti jääkiekkoilun 3-vuotiaana Saksassa Hannover Scorpionsin junioreissa hänen isänsä Mikaelin pelatessa siellä. Elias Lindholm on kuitenkin varsinaisesti Gävle GIK:n kasvatti. Hän pelasi myöhemmät juniorivuotensa Brynäs IF:ssä, jossa Lindholm voitti J18 Allsvenskanin mestaruuden vuonna 2010 ja pronssia vuonna 2011. KHL-joukkue SKA Pietari varasi hänet 86. pelaajana vuonna 2011.

Kaudella 2011–2012 Lindholm voitti tehoilla 14+35=49 Brynäsin J20-joukkueen sisäisen piste- ja syöttöpörssin. Hän sijoittui J20 SuperElitin pistepörssissä kymmenenneksi ja palkittiin koko sarjan parhaana hyökkääjänä. Lindholm teki samalla kaudella myös Elitserien-debyyttinsä. Hän pelasi kauden aikana Elitserienissä 12 runkosarja- ja kaksi playoff-ottelua jääden niissä ilman tehopisteitä. Lindholm voitti kauden päätteeksi Ruotsin-mestaruuden. Toukokuussa 2012 hän teki kaksivuotisen jatkosopimuksen Brynäsin Elitserien-joukkueen kanssa.

Varsinaisella Elitserienin tulokaskaudellaan 2012–2013 Lindholm teki 48 runkosarja- ja neljässä playoff-ottelussa tehot 11+19=30. Hän oli runkosarjassa Brynäsin kolmanneksi paras pistemies. Lindholm oli ehdolla koko Elitserienin vuoden tulokkaaksi, mutta titteli meni lopulta HV71:n William Karlssonille.

Carolina Hurricanes varasi Lindholmin koko NHL:n varaustilaisuuden viidentenä pelaajana ja toisena eurooppalaisena kesällä 2013. Hän teki jo samana kesänä, heinäkuussa 2013 kolmivuotisen tulokassopimuksen joukkueen kanssa. Lindholm otti harjoitusleirin päätteeksi paikan Hurricanesin NHL-kokoonpanosta ja teki näin ollen NHL-debyyttinsä kauden 2013–2014 avauskierroksella 4. lokakuuta 2013 Detroit Red Wingsia vastaan. Hän sai ottelussa jääaikaa 9.16 minuuttia. NHL-uransa avausmaalin Lindholm teki neljännessä ottelussaan 10. lokakuuta 2013 vieraissa Washington Capitalsia vastaan. Hänestä tuli 18 vuoden ja 311 päivän ikäisenä kaikkien aikojen nuorin NHL-maalin tehnyt ruotsalaispelaaja Lindholmin lyötyä Gabriel Landeskogin kahden vuoden takaisen ennätyksen. Yhteensä hänen tulokaskautensa toi NHL:ssä 58 runkosarjaottelussa tehot 9+12=21. Lindholm pelasi kauden aikana myös kuusi ottelua AHL-joukkue Charlotte Checkersissa, jonka vahvuudessa hän oli myös alle 20-vuotiaiden MM-kilpailujen ajan.

Ensimmäisellä kokonaisella NHL-kaudellaan 2014–2015 Lindholm teki 81 runkosarjaottelussa tehot 17+22=39, joilla hän oli Hurricanesin kolmanneksi paras pistemies. Elokuussa 2015 Lindholm teki kaksivuotisen jatkosopimuksen joukkueen kanssa.

Kaudesta 2018–2019 lähtien Lindholm on pelannut Calgary Flamesissa. Hänet palkittiin ruotsalaisten pelaajien Viking Awardilla 2019.

Helmikuussa 2024 Flames kauppasi Lindholmin Vancouver Canucksiin vaihdossa Andrei Kuzmenkoon, Joni Jurmoon, Hunter Brzustewicziin, ensimmäisen ja ehdollisen neljännen kierroksen varausvuoroihin vuoden 2024 varaustilaisuudessa.

### Maajoukkueura

Lindholm edusti Ruotsia MM-kilpailuissa vuonna 2015 ja Ruotsin voittaessa kultaa 2017. Lindholm teki A-maajoukkuedebyyttinsä MM-kilpailuja edeltäneessä Euro Hockey Tourin ensimmäisessä kaksoismaaottelussa 24. huhtikuuta 2015 Mytištšissä Venäjää vastaan. Hän teki ottelussa myös ensimmäisen A-maajoukkuemaalinsa jo ajassa 1.25 vietyään Ruotsin 0–1-johtoon.

Lindholm pelasi myös alle 20-vuotiaiden MM-kilpailuissa vuosina 2013 ja 2014, joista molemmat turnauksen päättyivät hopeaan. Hän toimi jälkimmäisessä turnuaksessa Ruotsin varakapteenina ja oli joukkueen toiseksi paras pistemies Filip Forsbergin jälkeen tehoilla 2+7=9.

Lindholm pelasi myös alle 18-vuotiaiden MM-kilpailuissa vuonna 2012, jolloin hän toimi Ruotsin varakapteenina ja voitti hopeaa. Lisäksi Lindholm pelasi alle 18-vuotiaiden Ivan Hlinkan muistoturnauksessa vuonna 2011 voittaen hopeaa sekä alle 19-vuotiaiden World Junior A Challengessa vuonna 2011.

Muuta
-----

Lindholm on toisen polven ammattilaiskiekkoilija, sillä hänen isänsä Mikael pelasi urallaan 18 NHL-ottelua Los Angeles Kingsissa kaudella 1989–1990. Eliaksen isoveli Oliver pelasi Hockeyettanissa vuosina 2012–2016. Veljesten serkku Calle Järnkrok pelaa Calgary Flamesin organisaatiossa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2011–2012 | Brynäs IF | Elitserien | 12 | 0 | 0 | 0 | 0 | 2 | 0 | 0 | 0 | 0 | Le Mat-pokalen |  |  |  |  |  | U18 | 4 | 2 | 1 | 3 | 2 |
| 2012–2013 | Brynäs IF | Elitserien | 48 | 11 | 19 | 30 | 2 | 4 | 0 | 0 | 0 | 4 |  |  |  |  |  |  | JMM | 6 | 2 | 2 | 4 | 4 |
| 2013–2014 | Carolina Hurricanes | NHL | 58 | 9 | 12 | 21 | 4 | – | – | – | – | – |  |  |  |  |  |  | JMM | 6 | 2 | 7 | 9 | 6 |
|  | Charlotte Checkers | AHL | 6 | 1 | 2 | 3 | 4 | – | – | – | – | – |
| 2014–2015 | Carolina Hurricanes | NHL | 81 | 17 | 22 | 39 | 14 | – | – | – | – | – |  |  |  |  |  |  | MM | 8 | 2 | 4 | 6 | 6 |
| 2015–2016 | Carolina Hurricanes | NHL | 82 | 11 | 28 | 39 | 24 | – | – | – | – | – |
| 2016–2017 | Carolina Hurricanes | NHL | 72 | 11 | 34 | 45 | 16 | – | – | – | – | – |  |  |  |  |  |  | MM | 10 | 5 | 2 | 7 | 10 |
| 2017–2018 | Carolina Hurricanes | NHL | 81 | 16 | 28 | 44 | 18 | – | – | – | – | – |
| 2018–2019 | Calgary Flames | NHL | 81 | 27 | 51 | 78 | 20 | 5 | 1 | 1 | 2 | 4 |  |  |  |  |  |  | MM | 8 | 1 | 5 | 6 | 2 |
| 2019–2020 | Calgary Flames | NHL | 70 | 29 | 25 | 54 | 22 | 10 | 2 | 4 | 6 | 2 |
| 2020–2021 | Calgary Flames | NHL | 56 | 19 | 28 | 47 | 22 | – | – | – | – | – |
| 2021–2022 | Calgary Flames | NHL | 82 | 42 | 40 | 82 | 22 | 12 | 5 | 4 | 9 | 6 |
| 2022–2023 | Calgary Flames | NHL | 80 | 22 | 42 | 64 | 14 | – | – | – | – | – |
| 10 kautta | yhteensä | NHL | 743 | 203 | 310 | 513 | 176 | 27 | 8 | 9 | 17 | 12 |
| 2 kautta | yhteensä | Elitserien | 60 | 11 | 19 | 30 | 2 | 6 | 0 | 0 | 0 | 4 |

Lähteet
-------

* Elias Lindholm The Internet Hockey Databasessa (englanniksi)
* Elias Lindholm Legends of Hockey -sivustolla (englanniksi)
* Elias Lindholm *Elite Prospects*. Everysport Media Group AB.  (englanniksi)

### Viitteet

1. ↑  Elias Lindholm – Carolina – NHL – Jatkoaika.com – Kaikki jääkiekosta Jatkoaika.com. Viitattu 22.7.2013.
2. 1 2 3 4 5 6 7  Elias Lindholm *Elite Prospects*. Everysport Media Group AB.  (englanniksi)
3. ↑  Bodin, Uffe: Stortalang får A-lagskontrakt *Hockeysverige.se*.  23.5.2012. NewsMe. Viitattu 18.10.2012. (ruotsiksi)
4. ↑  Williams, Terrell: Canes Sign Lindholm to Entry-Level Contract  15.7.2013. RALEIGH, NC:  Carolina Hurricanes. Viitattu 22.7.2013. (englanniksi)
5. ↑  Lindholm ja Carolina sopimukseen  15.7.2013. Jatkoaika.com. Viitattu 22.7.2013.
6. ↑  Boxscore – NHL.com  4.10.2013. National Hockey League. Viitattu 30.12.2014. (englanniksi)
7. ↑  Gerbe's goal lifts Hurricanes past Capitals 3–2  10.10.2013. WASHINGTON:  ESPN Internet Ventures. Viitattu 30.12.2014. (englanniksi)
8. ↑  Elias Lindholm The Internet Hockey Databasessa (englanniksi)
9. ↑  Väkevän kauden pelannut ruotsalaislupaus lunasti NHL-seuralta jatkosopimuksen  28.8.2015. SuomiKiekko. Viitattu 27.11.2015.
10. ↑
11. ↑  RUS – SWE (4–5) (englanniksi)